五色琴弦赋（以宫商角徵羽文武为韵）
仲子陵 (Tang)
弦有五色而播。盖出乎舜宫。方理之而登于寿域。故制此而歌夫薰风。黑与青閒。青与赤通。或以白而受采。或以黄而居中。本乎朱襄。以至陶唐。因加而自七至八。以少乎惟宫与商。事匪因于蚕饵。或不由于蟹筐。园客以登夫钩轸。墨子徒叹于苍黄。及其瓠巴所弹。师文所学。流连昭旷。缥缈绵邈。莫不因其静好。生此和乐。张伯牙之号钟。含师旷之清角。八音克谐兮自此。五色相宣兮有以。虽因声以致用。终假色而为美。清音从内而发。和气由中而起。奏激楚则引以紶风。歌阳春则杂以流徵。或向虚壑。或临积水。影历历而分形。声泠泠而过耳。直其躬而能屈。鲜其色而受污。恶以紫而夺朱。常恐新而代故。大白若辱。有以见至道之源。小扣必鸣。有以昭儒者之度。召姑洗则草木潜发。歌黄钟而川池异冱。泉鱼瀺灂以跃鳞。云鹤婆娑而拂羽。至如心有所感。声成于文。既为事而为物。亦有臣而有君。哀而不惨。乐而不分。著万物之情性。和二气之絪缊。别有鸣琴在筵。实篚无睹。木绳则直。色然后取。傥同声之不遥。愿闻乎乱之以武。